text: Lokal atlet bærer fanen ind til de paralympiske vinterlege 
  09 marts 2018 kl. 17.17
  Vejlenseren Daniel Wagner deltager som den eneste dansker i de paralympiske vinterlege. Fredag bar han den danske fane ind til åbningsceremonien. 
  
  I sommer sprang den vejlensiske para-atlet Daniel Wagner sig til en guldmedalje ved VM i para-atletik. Nu skal han forsøge at gøre kunsten efter til vinterudgaven af de paralympiske lege. Her er sand skiftet ud med sne, og han stiller op i to snowboardkonkurrencer. 
  Fredag ved middagstid blev det hele skudt i gang, da den 24-årige vejlenser bar den danske fane ind til åbningsceremonien
  Den vejlensiske para-atlet er den eneste dansker, der har kvalificeret sig til de paralympiske vinterlege, og derfor var det naturligvis ham, der kunne gå gennem det olympiske stadion i PyeongChang med dannebrog i hånden.
  Daniel Wagner er den første i nyere tid, der både har hevet medaljer hjem ved VM i para-atletik og har kvalificeret sig til de paralympiske vinterlege.  
  - Det er helt fantastisk. Det er en drøm, som går i opfyldelse igen. Det er noget, jeg har arbejdet hårdt frem imod. Det er fedt at have knoklet på, og at det så betaler sig i sidste ende, siger den 24-årige vejlenser til DR.
  De paralympiske vinterlege afholdes i Sydkorea i PyeongChang fra den 9. til den 18. marts.
  
  